Pe marginea drumului județean DJ 102, care străbate comuna Păulești, au apărut localnicii cu primele cireșe culese din propriile livezi.
Cunoscute drept ”cireșele de mai”, fructele se vând la prețuri cuprinse între 25 și 30 de lei kg, la jumătate față de cele de import din supermarketuri și unele piețe din Ploiești.
Producția de cireșe din acest sezon se anunță a fi una promițătoare pentru că, spre deosebire de anii trecuți, vremea a fost una prielnică pentru aceste fructe.
Comuna Păulești este cunoscută în Prahova pentru livezile de cireși înființate de localnici cu mulți ani în urmă, aceasta fiind o tradiție de familie.
Așa se face că puține sunt gospodăriile din această comună unde nu crește măcar un cireș.
Astfel, în fiecare primăvară, localnicii, în special cei care provin din rândul pensionarilor, își rotunjesc veniturile din vânzarea fructelor delicioase, în funcție de producția obținută.
Anual, Primăria Păulești organizează și un festival al cireșelor la care participă numeroși localnici și nu numai.